**Rugăciune pentru 1 Decembrie**

*Adrian Păunescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ne iartă, Doamne, ura şi gâlceava

de care suntem zilnic vinovaţi,

dar către Tine tulnicul suna-va,

să-ntorci privirea Ta către Carpaţi.

Prea mult abandonaţi acestei toamne,

nu mai avem în vatra casei foc,

mai dă-ne-un pic de amintire, Doamne,

răbdare şi iertare şi noroc.

Că pentru vite nu mai sunt nutreţuri

şi aşteptăm o pâine din import,

când bietul om s-a prăbuşit sub preţuri

şi sufletul în el e-aproape mort.

Ne-am despărţit în triburi şi în secte,

în cluburi, în partide şi în găşti,

iubirile directe sunt suspecte.

Doreşti succes? Învaţă să urăşti.

Duşmanii nu puteau să ne condamne,

cum noi, pe noi, ne-am condamnat la rău,

de ce să mai venim la Alba, Doamne,

când e negustorit şi duhul Tău?

Şi, totuşi, Alba-Iulia există,

şi, totuşi, cineva i-a dat un rost,

şi-a fost şi-atunci pornire anarhistă,

si Dumnezeu tot ocupat a fost.

Cu grohotiş pe tălpi şi bruma-n gene,

să-nvingi un vechi şi tragic handicap,

şi, în onoarea Albei Apusene,

să-ţi scoţi căciula dacică din cap.

Se aude Basarabia cum plânge

de dorul Ţării Mari, pierdute-n veci,

şi-n clopote e treaz acelaşi sânge,

şi-aceiaşi ochi imperiali sunt reci.

Şi nu-i Emilian la catedrală,

uzurpatorii lui lucrează calmi,

nici umbrele din somn nu se mai scoală,

nici nu mai cântă doctor Iacob psalmi.

Şi ne e dor de-o sfântă sărbătoare,

în care toţi să ne-adunăm aici,

şi ne e dor de România Mare

şi am rămas îngrozitor de mici.

Dar, Doamne, pune-Ţi pe cetate talpa,

mai dă-ne harul unui gest postum,

mai cheamă-ne, mai rabdă-ne la Alba

şi să mai încercăm măcar acum.